b'\n_START_ARTICLE_\nSon\xc4\x8deva pega\n_START_PARAGRAPH_\nS\xc3\xb3n\xc4\x8deva p\xc3\xa9ga je za\xc4\x8dasno obmo\xc4\x8dje na Son\xc4\x8devi povr\xc5\xa1ini (fotosferi), kjer je temperatura ni\xc5\xbeja od okolice in mo\xc4\x8dnej\xc5\xa1a magnetna dejavnost, ki zavira konvekcijo in tvori podro\xc4\x8dja z ni\xc5\xbejo temperaturo. Obi\xc4\x8dajno nastopajo v parih, kjer ima vsaka posamezna pega nasprotni magnetni pol od druge._NEWLINE_Ve\xc4\x8djo pego lahko sestavlja temni osrednji del oziroma umbra (senca), ki jo obdaja svetlej\xc5\xa1a penumbra ali polsenca. Temperatura sence je pribli\xc5\xbeno 4500\xc2\xa0\xc2\xb0C, polsence pa 5000\xc2\xa0\xc2\xb0C. \xc4\x8ceprav so pege zelo svetle, izgledajo kot temne lise glede na okoli\xc5\xa1ko snov z efektivno povr\xc5\xa1insko temperaturo 5778 K. \xc4\x8ce bi se jih opazovalo neodvisno od okoli\xc5\xa1ke fotosfere, bi bile svetlej\xc5\xa1e od elektri\xc4\x8dnega obloka. Pege se vidijo najve\xc4\x8dkrat v skupinah, najprej so zelo majhne, po\xc4\x8dasi pa se raztegnejo po Son\xc4\x8devi dol\xc5\xbeini. Najve\xc4\x8djo velikost dose\xc5\xbeejo po 14-ih dneh, na koncu ostane velikokrat le vodilna, najve\xc4\x8dja pega vse ostale pa izginejo. Pozno v letu 2007 je bil minimum Son\xc4\x8deve dejavnosti (Son\xc4\x8dev cikel). Prve pege novega cikla so opazili 4. januarja 2008. Son\xc4\x8deve pege so povezane z mo\xc4\x8dnim magnetnim delovanjem, kot so koronske zanke (prominence) ali ponovne spojitve magnetnih silnic._NEWLINE_Ve\xc4\x8dina Son\xc4\x8devih bli\xc5\xa1\xc4\x8dev in koronarnih izbruhov mase izvira v magnetno dejavnih podro\xc4\x8djih okrog skupin peg. Podobni pojav na drugih zvezdah se imenuje zvezdna pega, kjer so tudi opazovali svetla (toplej\xc5\xa1a) in temna (hladnej\xc5\xa1a) mesta. Periodi\xc4\x8dne spremembe v svetlosti so najprej opazili pri rde\xc4\x8dih pritlikavkah in leta 1947 je G. E. Kron predlagal, da so temu vzrok pege.'